**Likumprojekta “Grozījumi Sporta likumā”   
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Lai pārņemtu Apvienoto Nāciju Izglītības, zinātnes un kultūras organizācijas (UNESCO) Starptautiskās konvencijas pret dopingu sportā 1.papildinājuma - Pasaules Antidopinga kodeksā (turpmāk – Kodekss) noteiktās prasības, kas stājās spēkā 2021.gada 1.janvārī[[1]](#footnote-1), nepieciešams veikt grozījumus Sporta likumā. Likumprojekts “Grozījumi Sporta likumā” (turpmāk - Likumprojekts) izstrādāts balstoties uz 2021.gada Kodeksā minētajām prasībām, kā arī saņemtajiem ieteikumiem no Pasaules Antidopinga aģentūras (turpmāk – Aģentūra) par nepieciešamo grozījumu veikšanu Latvijas normatīvajos aktos, lai nodrošinātu 2021.gada Kodeksa pārņemšanu nacionālajā likumdošanā. Likumprojektā iekļautie grozījumi ir nepieciešami, lai Latvijas Republika un Latvijas Antidopinga birojs (turpmāk – Birojs) spētu nodrošināt 2021.gada Kodeksa ievērošanu nacionālajā līmenī un Aģentūra atzītu Latvijā pieņemto regulējumu un antidopinga sistēmu par atbilstošu Kodeksa prasībām. Vienlaikus, veicot Likumprojektā iekļautos grozījumus, detalizētāk tiks regulēti jautājumi, kas skar Biroja kompetenci un deleģējumu, dažādu antidopinga pārkāpumu izmeklēšanā un novēršanā iesaistīto komisiju deleģējumu u.c. jautājumiem, kuri izriet no 2021.gada Kodeksā minētā. Ņemot vērā, ka 2021.gada Kodekss stājās spēkā ar 2021.gada 1.janvāri, Likumprojektā ietvertajiem grozījumiem jāstājas spēkā uzreiz pēc Likumprojekta pieņemšanas Saeimā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 2021.gada Kodekss un Starptautiskie standarti, kas tika pieņemti 2019.gada 7.novembrī un stājās spēkā 2021.gada 1.janvārī.  2020.gada 17.decembra Ministru kabineta noteikumi Nr. 799 “Par Pasaules Antidopinga aģentūras 2021.gada Pasaules Antidopinga kodeksa pieņemšanu” [[2]](#footnote-2) (prot. Nr. 84 60. §) |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Aģentūra Kodeksu pirmo reizi pieņēma 2003. gadā un tas stājās spēkā 2004. gadā. Līdz šim Kodekss ir grozīts četras reizes - 2009. gada 1. janvārī, 2015. gada 1. janvārī, 2018. gada 1. aprīlī un 2019.gada 1.jūnijā. 2017.gada 16. novembrī tika uzsākts 2015.gada Kodeksa un tā Starptautisko standartu pārskatīšanas process. 2021.gada Kodeksu un Starptautiskos standartus apstiprināja Aģentūras valde 2019.gada 7.novembrī Aģentūras organizētajā Piektajā Pasaules konferencē par dopingu sportā. Taču Aģentūra pēc 2021.gada Kodeksa apstiprināšanas 2019.gada 7.novembrī un publicēšanas savā mājas lapā 26.novembrī veica vēl papildu labojumus un precizējumus 2021.gada Kodeksa tekstā 2020.gada 15.jūnijā un 24.septembrī. Informācija par 2020.gadā pēdējiem veiktajiem grozījumiem 2021.gada Kodeksā Latvijas Antidopinga biroja rīcībā nonāca tikai 2020.gada 23.oktobrī. Pārskatītais 2021. gada Kodekss stājās spēkā 2021. gada 1. janvārī. Viens no Kodeksa ievērošanas uzdevumiem ir nacionālā līmeņa regulējuma pieņemšana, kurš atbilstu Kodeksa prasībām. Attiecīgi 2020.gada 17.decembrī Ministru kabineta sēdē tika apstiprināti Ministru kabineta noteikumi Nr.799 “Par Pasaules Antidopinga aģentūras 2021.gada Pasaules Antidopinga kodeksa pieņemšanu” [[3]](#footnote-3) (prot. Nr. 84 60. §), kas noteica, ka Latvijā ir pieņemts un apstiprināts 2021.gada Kodekss. 2021.gada Kodeksa pieņemšanu un paredzēto saistību izpildi nodrošina Birojs.  Saskaņā ar 2021.gada Kodeksu un tajā veiktajiem papildinājumiem ir konstatējamas vairākas izmaiņas, kuras ir nepieciešams veikt nacionālajā regulējumā, lai nodrošinātu Latvijas antidopinga normatīvā regulējuma un sistēmas atbilstību 2021.gada Kodeksa prasībām. Veicot Kodeksa pārskatīšanu, tika pārskatīti arī Starptautiskie standarti, kas arī tika pieņemti 2019.gada 7.novembrī un stājās spēkā 2021.gada 1.janvārī. Papildus jau esošajiem Starptautiskajiem standartiem[[4]](#footnote-4) (Pārbaužu un izmeklējumu starptautiskais standarts, Terapeitiskās lietošanas atļaujas starptautiskais standarts, Aizliegto vielu un metožu starptautiskais standarts, Parakstītāju starptautiskais kodeksa ievērošanas standarts, Laboratoriju starptautiskais standarts, Starptautiskais privātuma un personas datu aizsardzības standarts) 2021.gada 1.janvārī spēkā stājās divi jauni Starptautiskie standarti, kas netika iekļauti iepriekšējā 2015.gadā Kodeksā – Starptautiskais izglītības standarts[[5]](#footnote-5) un Starptautiskais rezultātu pārvaldības standarts[[6]](#footnote-6). Minēto Starptautisko standartu tulkotās versijas ir pieejamas valsts valodā Biroja mājaslapā[[7]](#footnote-7), kā arī angļu valodā Aģentūras mājaslapā[[8]](#footnote-8). Savukārt, Aizliegto vielu un metožu aktualizētais 2021.gada saraksts ir pieejams Biroja mājaslapā valsts valodā[[9]](#footnote-9), kā arī Aģentūras mājaslapā angļu valodā[[10]](#footnote-10).  Šobrīd Sporta likuma 11.2 panta pirmās daļas 2.punkts nosaka, ka Birojs sagatavo un apstiprina ikgadējo dopinga kontroļu analīžu plānu un ikgadējos pārbaudāmo sportistu reģistrus. Likumprojektā tiek paredzēts precizējums minētajā normā, norādot, ka Birojs var arī sagatavot citus pārbaudāmo sportistu nacionālos reģistrus, tai skaitā iekļaujot prasības informācijai par sportistu atrašanās vietu. Lai gan šīs tiesības jau tiek noteiktas Starptautiskajā pārbaužu un izmeklējumu standartā, minētais standarts nav tieši piemērojams un būtu nepieciešams šādu prasību ietvert likumdošanā, jo uz to Birojam ir norādījusi arī Aģentūra. Lai arī ikgadējam pārbaudāmo sportistu reģistram ir noteiktas konkrētas prasības (Starptautiskā pārbaužu un izmeklējumu standarta 4.8.6.2.punkts), Birojam ir tiesības izveidot arī citus nacionāla līmeņa reģistrus ar zemākām atrašanās vietu prasībām (Starptautiskā pārbaužu un izmeklējumu standarta 4.8.11.punkts). Veicot grozījumus, Birojam tiktu dots tiešs deleģējums izveidot nacionāla līmeņa reģistrus un noteikt izveidotā reģistra atrašanās vietu prasības, kuras ir nepieciešams sniegt sportistiem, kuri ir iekļauti konkrētajā reģistrā.  Šobrīd Sporta likuma 11.2 panta pirmās daļas 5.punktā ir noteikts, ka Birojs, konstatējot antidopinga noteikumu pārkāpumu, ir tiesīgs noteikt sportistam pagaidu aizliegumu piedalīties sporta sacensībās, tomēr minētais pagaidu aizliegums ir attiecināms tikai uz sportistiem, bet neattiecas uz sporta darbiniekiem, tāpat minētais pagaidu aizliegums attiecas tikai uz dalību sporta sacensībās, tomēr neattiecas uz citām darbībām sporta jomā, piemēram treniņu vadīšanu vai dalību sporta pasākumos. Tāpēc Likumprojekts paredz grozīt 11.2 panta pirmās daļas 5. punktu, papildinot to ar nosacījumu, ka pagaidu aizliegums attiecas arī uz sporta darbiniekiem, un papildinot ar aizliegumu veikt jebkādu darbību sporta jomā, izņemot individuālas fiziskās aktivitātes un dalību Biroja apstiprinātā izglītības vai rehabilitācijas programmā. 2021.gada Kodeksa 10.panta 14.punkta 1.apakšpunkts skaidri nosaka, ka ierobežojumi sportistam vai sporta darbiniekam diskvalifikācijas laikā ir tādi paši kā pagaidu aizlieguma laikā, kas ir traktējams kā savlaicīga diskvalifikācijas piešķiršana. Tā laikā ir atļautas tikai individuālas fiziskās aktivitātes un treniņi sportistam par saviem personīgajiem finanšu līdzekļiem, kā arī iespējama dalība Biroja apstiprinātā izglītības vai rehabilitācijas programmā. Savukārt, piešķirot pagaidu aizliegumu, jau šobrīd saskaņā ar Sporta likuma 13.panta septītajā daļā noteikto sportistam vai sporta darbiniekam ir noteikts atcelt valsts vai pašvaldību finansējuma piešķiršanu. Sporta likuma 11.2 panta 6.punkts nosaka, ka Birojs, konstatējot antidopinga noteikumu pārkāpumu, vēršas Disciplinārajā antidopinga komisijā, kas lemj par tālāku rīcību un soda sankciju piemērošanu. Sākot ar 2021.gada 1.janvāri Kodekss paredz iespēju nacionālajām antidopinga organizācijām pieņemt lēmumus bez komisiju iesaistes, ja sportists vai sporta darbinieks personīgi ir atteicies no lietas izskatīšanas tiesībām, kā arī, ja sportists vai sporta darbinieks neapstrīd Biroja lēmumu par antidopinga noteikumu pārkāpuma atzīšanu un sankciju pieņemšanu un to atzīst arī Aģentūra (Kodeksa 8.3. un 10.8 punkts). Šādi grozījumi 2021.gada Kodeksā tika veikti, lai samazinātu izmaksas, kas rodas no komisiju iesaistes lēmumu pieņemšanā un pēc iespējas censties lietas atrisināt neiesaistot komisijas. Šobrīd Sporta likumā Birojam nav paredzētas tiesības, konstatējot antidopinga noteikumu pārkāpumu, pieņemt lēmumu un slēgt vienošanos par pārkāpumu atzīšanu un sankciju piemērošanu, paredzot iespēju šādos gadījumos nevērsties Disciplinārajā antidopinga komisijā. Tāpēc, lai nodrošinātu Kodeksā minēto pamata mērķi panākt antidopinga noteikumu pārkāpumu atrisināšanu pirms lietas nodošanas komisijai, Likumprojektā paredzēts grozīt 11.2 pantu, papildinot to ar jaunu daļu un paredzot Birojam tiesības gadījumos, kad sportists atzīst antidopinga noteikumu pārkāpuma izdarīšanu, kā arī piekrīt Biroja izvērtējumam un sankcijām, noslēgt vienošanos par pārkāpumu atzīšanu un sankciju pieņemšanu. Minētā daļa arī paredz dot deleģējumu Ministru kabinetam noteikt kārtību un termiņus, kādā Birojs pieņem lēmumu par antidopinga noteikumu pārkāpumu, slēdz vienošanos un piešķir sankcijas. Vienlaikus Likumprojekts paredz papildināt 11.2 panta pirmās daļas 6.punktu, paredzot atsauci uz jaunizveidoto daļu, kas nosaka gadījumus, kuros Birojam pārkāpuma konstatēšanā nav jāvēršas Disciplinārajā antidopinga komisijā. Sportistam vai sporta darbiniekam, noslēdzot ar Biroju minēto vienošanos, vairs netiek paredzētas tiesības uz pārsūdzības iespējām Pārsūdzības komisijā. Savukārt, gadījumos, kad sportists vai sporta darbinieks atsakās no tiesībām uz lietas izskatīšanu Disciplinārajā antidopinga komisijā, joprojām tiktu nodrošinātas tiesības sportistam vai sporta darbiniekam iesniegt sūdzību Pārsūdzības komisijā. Minētie grozījumi Sporta likumā Birojam būtiski samazinātu izmaksas uz komisijas darbu lietās, kurās sportisti vai sporta darbinieki neizrāda interesi par konstatēto antidopinga noteikumu pārkāpumu, kā arī dotu iespēju Birojam censties panākt vienošanos ar sportistiem vai sporta darbiniekiem par soda sankcijām, neiesaistot komisiju lēmuma pieņemšanā, kas ļautu ekonomēt ne tikai finanšu līdzekļus, bet arī laiku. Ietaupītos finanšu līdzekļus būtu iespējams novirzīt sabiedrības izglītošanai antidopinga jautājumos.  Šobrīd Sporta likuma 11.2 panta trešā daļa nosaka sportistam iespējas pārsūdzēt Biroja pieņemtos lēmumus par pagaidu aizlieguma piešķiršanu, tomēr minētā norma neparedz visaptverošu kārtību Biroja lēmuma pārsūdzību iesniegšanai gan nacionāla, gan starptautiska līmeņa sportistiem vai par pārkāpumiem saistībā ar starptautiska līmeņa sacensībām, tāpat neparedz gadījumus, kuros pārsūdzību par Biroja lēmumu var iesniegt arī sporta darbinieks, kā arī to, kad pārsūdzību var iesniegt par piešķirto pagaidu aizliegumu. Tāpat šī brīža regulējums neregulē pārsūdzības tiesības, kas izriet no Biroja pieņemtā lēmuma pēc sportista vai sporta darbinieka atteikšanās no antidopinga pārkāpuma lietas izskatīšanas. Līdz ar to Likumprojekts paredz papildināt 11.2 panta trešo daļu ar normu, ka sportists vai sporta darbinieks sūdzību par Biroja lēmumu piešķirt pagaidu aizliegumu var iesniegt Disciplinārajā antidopinga komisijā ar tiesībām pārsūdzēt pieņemto lēmumu Pārsūdzības komisijā vai starptautiskajā Sporta arbitrāžas tiesā, ja pārkāpums saistīts ar starptautiska līmeņa sportistu vai dalību starptautiska līmeņa sacensībās. Vienlaikus Likumprojekts paredz papildināt Sporta likuma 11.2 pantu ar jaunu ceturto daļu, paredzot pārsūdzības iespējas par Biroja pieņemtajiem lēmumiem, gadījumos, kad sportists vai sporta darbinieks personīgi ir atteicies no lietas izskatīšanas tiesībām vai neapstrīd Biroja lēmumu par antidopinga noteikumu pārkāpumu tam īpaši noteiktā termiņā, nosakot, ka tie ir pārsūdzami Pārsūdzības komisijā vai starptautiskajā Sporta arbitrāžas tiesā, ja lēmums ir pieņemts par starptautiska līmeņa sportistu vai ir saistīts ar starptautiska līmeņa sacensībām. Sportistiem, kuri nav starptautiska līmeņa sportisti vai kuru pārkāpums neizriet no starptautiskām sacensībām, lietu un sūdzību izskatīšana tiek paredzēta tikai nacionālā līmeni, tātad Disciplinārajā antidopinga komisijā un Pārsūdzības komisijā. Tajā pašā laikā šobrīd Kodekss un arī Likumprojektā veiktie grozījumi neliedz Sporta arbitrāžas tiesā iesniegt sūdzību jebkuram sportistam vai sporta darbiniekam, t.sk. tiem, kuri nav starptautiska līmeņa sportisti un nepiedalās starptautiska līmeņa sacensībās. Atbilstoši Kodeksa regulējumam Sporta arbitrāžas tiesa vērtētu vai minētās sūdzības izskatīšana ir tās jurisdikcijā, ņemot vērā, ka tā nav saistīta ar starptautiska līmeņa sportistiem vai pārkāpumiem, kas konstatēti starptautisku sacensību laikā.  Sporta likuma 11.3 panta pirmā daļa nosaka regulējumu Disciplinārajai antidopinga komisijai, paredzot izskatīt un pieņemt lēmumus par antidopinga noteikumu pārkāpumiem, tomēr minētā norma neparedz Disciplinārajai antidopinga komisijai izskatīt arī sūdzības par Biroja piešķirto pagaidu aizliegumu, ko paredz 2021.gada Kodeksa 7.panta 4.apakšpunkts. Vienlaikus Sporta likuma 11.3 panta pirmā daļa nosaka, ka Birojs vēršas Disciplinārajā antidopinga komisijā, ja ir konstatēts iespējams antidopinga noteikumu pārkāpums, bet neparedz kārtību, ka Birojs vēršas Disciplinārajā antidopinga komisijā tikai tādos gadījumos, ja sportists nav atteicies no lietas izskatīšanas sēdē. Kā arī šobrīd netiek paredzēti gadījumi, kuros Birojs nevēršas Disciplinārajā antidopinga komisijā, bet lēmumu par antidopinga pārkāpumu pieņem pats. Tāpēc Likumprojekts paredz veikt grozījumus 11.3 panta pirmajā daļā, nosakot, ka Disciplinārā antidopinga komisija izskata pagaidu aizlieguma piešķiršanas pamatotību pēc sportista vai sporta darbinieka sūdzības iesniegšanas, kā arī izskata antidopinga noteikumu pārkāpumus un pieņem lēmumu par tiem un par sportistam vai sporta darbiniekam piešķirtajām soda sankcijām, izņemot gadījumus, kad Birojs ir tiesīgs pieņemt lēmumu par antidopinga noteikumu pārkāpumu, slēgt vienošanos par pārkāpumu atzīšanu un sankciju piešķiršanu. Vienlaikus Likumprojekts paredz papildināt Sporta likuma 11.3 pantu ar jaunu ceturto daļu, paredzot, ka Birojs nevēršas Disciplinārajā antidopinga komisijā gadījumos, ja tiek noslēgta vienošanās par antidopinga noteikumu pārkāpuma atzīšanu un sankciju piešķiršanu, ja sportists vai sporta darbinieks personīgi ir atteicies no lietas izskatīšanas tiesībām, kā arī, ja sportists vai sporta darbinieks neapstrīd Biroja lēmumu par antidopinga noteikumu pārkāpumu tam īpaši noteiktā termiņā atbilstoši Nacionālajiem antidopinga noteikumiem.  Sporta likuma 11.4 panta otrā daļa paredz kārtību, kādā Terapeitiskās lietošanas izņēmumu komisijā ir iesniedzama terapeitiskās lietošanas izņēmumu atļauja. Šobrīd panta daļa paredz vēršanos pēc terapeitiskās lietošanas izņēmumu atļaujas tikai gadījumos, ja sportistam ir nepieciešams lietot aizliegtās vielas, bet netiek noteikts, ka arī par aizliegtu metožu pielietošanu ir iespējams vērsties Terapeitiskās lietošanas izņēmumu komisijā, lai saņemtu terapeitiskās lietošanas izņēmumu atļauju. Sporta likuma 11.4 panta otrajā daļā nav norādes, ka pieteikumus terapeitiskās lietošanas izņēmumu atļaujas izsniegšanai var iesniegt tikai sportisti, kuri nav starptautiska līmeņa sportisti. Līdz ar to, būtu nepieciešams papildināt likumu, norādot, ka, pamatojoties uz medicīniskām indikācijām, nepieciešams lietot zāles, kuru sastāvā ir aizliegtas vielas vai pielietot aizliegtas metodes, kas iekļautas 2005. gada 19. oktobra Starptautiskās konvencijas pret dopingu sportā 1. pielikumā. Grozījums ir nepieciešams, lai nacionālajā regulējumā tiktu ietvertas tiesības iesniegt pieteikumu arī gadījumos, kad nepieciešams lietot aizliegtu metodi atbilstoši Aizliegto vielu un metožu starptautiskajam standartam.  Sporta likuma 11.4 panta ceturtā daļa paredz kārtību, kādā pārsūdzami Terapeitiskās lietošanas izņēmumu komisijas lēmumi, nosakot, ka sportists vai sporta darbinieks sūdzību var iesniegt Pārsūdzības komisijā vai Aģentūrā. Lai izpildītu 2021.gada Kodeksa 4.4. un 13.panta 4.punktā noteikto, nepieciešams veikt grozījumus 11.4 panta ceturtajā daļā, lai izslēgtu Aģentūru kā vienu no iestādēm, kurā ir pārsūdzami Terapeitiskās lietošanas izņēmumu komisijas lēmumi, kā arī sporta darbinieka tiesības pārsūdzēt Terapeitiskās lietošanas izņēmumu komisijas lēmumus. Savukārt, lai nodrošinātu 2021.gada Kodeksa 4.panta 4.punkta un 13.panta 4.punktā iekļautās normas, nosakot gadījumus, kā tiek pārskatīti vai pārsūdzēti nacionālā un starptautiskā līmenī pieņemti lēmumi saistībā ar terapeitiskās lietošanas izņēmumu atļaujas piešķiršanu vai atteikumu lēmumiem, Likumprojekts paredz papildināt 11.4 pantu ar diviem jauniem punktiem, kas nosaka, ka sportists vai Birojs varēs lūgt Aģentūrai pārskatīt Terapeitiskās lietošanas izņēmumu komisijas lēmumu neatzīt Starptautiskās federācijas Terapeitiskās lietošanas izņēmumu komisijas piešķirtu terapeitiskās lietošanas atļauju. Savukārt, sūdzību par Aģentūras lēmumu atcelt Terapeitiskās lietošanas izņēmumu komisijas piešķirtu terapeitiskās lietošanas izņēmuma atļauju sportists vai Birojs varēs iesniegt starptautiskajā Sporta arbitrāžas tiesā. Grozījumi ir nepieciešami, lai skaidri tiktu noteikta nacionāla līmeņa sūdzību iesniegšanas kārtība saistībā ar terapeitisko lietošanas izņēmumu atļauju piešķiršanas vai nepiešķiršanas lēmumiem, kā arī lai nacionālajā regulējumā būtu tieši noteiktas sportista tiesības vērsties pēc pieņemto lēmumu pārskatīšanas.  Sporta likuma 11.5 panta pirmajā daļā tiek paredzēts veikt grozījumus, pievienojot norādi, ka Pārsūdzības komisija izskata sūdzības, izņemot gadījumus, kas saistīti ar starptautiska līmeņa sportistiem vai gadījumus, kas izriet no starptautiska līmeņa sacensībām. Grozījumi ir nepieciešami, jo saskaņā ar 2021.gada Kodeksu sportisti, kuri ir atzīti par starptautiska līmeņa sportistiem, vai pārkāpumi, kuri ir saistīti ar starptautiska līmeņa sacensībām, ir pārsūdzami starptautiskajā Sporta arbitrāžas tiesā nevis Pārsūdzības komisijā. Ņemot vērā 2021.gada Kodeksa 13. pantā noteikto, ka ir nepieciešams iekļaut visas puses, kurām ir tiesības iesniegt pārsūdzību par pieņemto lēmumu nacionālajā līmenī, Likumprojekts paredz veikt arī grozījumus Sporta likuma 11.5 panta pirmajā daļā iekļautajos punktos (1.-3.punkti) un papildinot pirmo daļu ar sešiem jauniem punktiem (4. -10.punkti), uzskaitot visas puses, kuras var iesniegt sūdzību un visus lēmumu veidus, par kuriem ir iespējams iesniegt sūdzību Pārsūdzības komisijā. Viens no Likumprojekta iekļautajiem punktiem paredz papildināt Sporta likuma 11.5 panta pirmo daļu ar 9. punktu, kurā noteikts, ka Pārsūdzības komisija izskata sūdzības par Biroja lēmumiem saistībā ar sportista vai sporta darbinieka būtiskas palīdzības sniegšanu citu antidopinga noteikumu pārkāpumu atklāšanā. *“Būtiskas palīdzības”* sniegšana ir skaidrota Kodeksa 10. panta 7. punkta 1. apakšpunktā un paredz rakstveida paziņojumā vai ierakstītā iztaujāšanā pilnībā atklāta visa informācija, kas personai zināma saistībā ar antidopinga noteikumu pārkāpumu kā arī pilnīga sadarbošanās jebkuras tādas lietas vai jautājuma izmeklēšanā un iztiesāšanā, kas saistīta ar šīs personas sniegto informāciju antidopinga pārkāpuma atklāšanā. Savukārt,Sporta arbitrāžas tiesa savos lēmumos ir norādījusi, lai samazinātu sankcijas, kuru pamatā ir jēdziens “*būtiska palīdzība*”, ir vajadzīga ne tikai sadarbība ar iestādēm, bet arī sniegtajai informācijai jābūt ticamai un nozīmīgai jebkuras ierosinātās lietas daļai vai, ja lieta nav ierosināta, tai jābūt pietiekamai, lai varētu ierosināt lietu. Ņemot vērā minētos piemērus secināms, ka Sporta arbitrāžas tiesa jebkurā gadījumā izvērtē diskvalifikācijas perioda samazināšanu šādos gadījumos, vērtējot palīdzības būtiskumu reālajā dzīvē. Vienlaikus Sporta arbitrāžas tiesas judikatūra pierāda, ka šobrīd nav vienprātības pieņemtajos lēmumus un ka diskvalifikācijas termiņa samazinājums kopumā ir neliels, sniedzot “*būtisku palīdzību*” citu antidopinga noteikumu pārkāpumu atklāšanā.  Likumprojekts papildina arī Sporta likuma 11.5 pantu ar jaunu viens prim viens daļu, nosakot sūdzības, kuras ir iesniedzamas starptautiskajā Sporta arbitrāžas tiesā. Kodeksa 7.panta 1.punkts, kā arī 7.panta 1.punkta 5.apakšpunkts nosaka lēmumus, kuri ir pārsūdzami starptautiskajā Sporta arbitrāžas tiesā, nevis Pārsūdzības komisijā. Savukārt Kodeksa 13.panta 2.punkta 3.1.apakšpunkts nosaka gadījumus, kādos sūdzības ir iesniedzamas starptautiskajā Sporta arbitrāžas tiesā.  Šobrīd Sporta likumā nav iekļautas starptautisko organizāciju (starptautiskā federācija, Starptautiskā olimpiskā komiteja, Starptautiskā paralimpiskā komiteja, Aģentūra) tiesības uz pārsūdzību, ņemot vērā, ka Sporta likums, kas ir nacionāla līmeņa tiesību akts, regulē nacionāla līmeņa organizāciju, iestāžu, u.c. tiesības un pienākumus, uz ko gan rakstiski sniedzot komentārus, gan arī video konferencēs norādīja Aģentūra, uzsverot, ka šāda norma ir jāiekļauj Sporta likumā. Birojs un Veselības ministrija šādu pieeju neatbalsta, norādot, ka Latvijā Kodekss ir pieņemts ar Ministru kabineta noteikumiem un tas ir tieši piemērojams, līdz ar to, nav nepieciešamības iekļaut starptautisko organizāciju tiesības nacionālā līmeņa regulējumā, jo tās jau tiek garantētas starptautiskajos tiesību aktos un Kodeksā. Tā kā ar Aģentūru nebija izdevies panākt vienošanos šajā jautājumā, tā lūdza Birojam iesniegt neatkarīgu viedokli, līdz ar to Veselības ministrija vērsās pie Tieslietu ministrijas (turpmāk - TM) ar lūgumu sniegt savu redzējumu par minēto jautājumu. TM norādīja, kaatbalsta Veselības ministrijas un Biroja nostāju, pamatojot, ka teleoloģiski (pēc jēgas) tulkojot 2005.gada 19.oktobra Starptautiskās konvenciju pret dopingu sportā un 1989.gada 16.novembra Eiropas Padomes Antidopinga konvenciju Nr.135 (turpmāk – Konvencijas) un Kodeksu, kas Latvijā, kā vienā no retajām valstīm, padarīts juridiski saistošs, var secināt, ka noteiktiem starptautisko privāttiesību subjektiem ir nodrošinātas tiesības uz pārsūdzību. Vienlaikus TM atbalstīja arī Veselības ministrijas piedāvājumu ietvert Sporta likumā atsauci uz Konvencijas un Kodeksa principiem, ja tas palīdzētu panākt vienošanos ar Aģentūru par minēto jautājumu. Veselības ministrija TM sniegto viedokli nosūtīja arī Aģentūrai, kas norādīja, ka minēto jautājumu varētu saskaņot, ja Sporta likumā tiktu iekļauta atsauce uz Konvencijas un Kodeksa principiem. Lai arī Latvijas juridiskajā sistēmā nav pieņemta šāda prakse iekļaut starptautisku subjektu tiesības nacionālajā regulējumā, tomēr tā kā šis tika piedāvāts kā kompromisa variants un Aģentūra to saskaņoja, kā arī pret šādu risinājumu neiebilda TM, Veselības ministrijas ir papildinājusi likumprojektu ar jaunu 11.6 pantu, kurā iekļauta vispārīga norma, nosakot, ka starptautiskās sporta un citas dalībvalsts antidopinga organizācijas pārsūdzības tiesības īsteno atbilstoši antidopinga konvencijām un antidopinga jomu regulējošiem normatīvajiem aktiem.  Sporta likuma 13.panta septītā daļa nosaka, ka institūcija, kura piešķīrusi finanšu līdzekļus, var pieņemt lēmumu par attiecīgajam sportistam, sporta organizācijai vai sporta darbiniekam piešķirto finanšu līdzekļu izmaksas pārtraukšanu un citu līgumā paredzēto sankciju piemērošanu, ja netiek pildīti Sporta likumā, citos sporta jomu regulējošos normatīvajos aktos, antidopinga konvencijās vai līgumā par valsts vai pašvaldību budžeta līdzekļu piešķiršanu noteiktie pienākumi, tomēr nav minēta atsauce uz antidopinga konvencijā minētajiem pienākumiem. Tāpēc likumprojekts paredz veikt grozījumus Sporta likuma 13.panta septītajā daļā, papildinot arī ar atsauci uz antidopinga konvenciju. |
|  | Projekta izstrādē iesaistītās institūcijas un publiskas personas kapitālsabiedrības | Latvijas Antidopinga birojs |
| 4. | Cita informācija |  |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sportisti, sporta darbinieki, sportista vai sporta darbinieka sporta organizācijas, nepilngadīgo sportistu likumiskie pārstāvji, kā arī Biroja darbinieki. |
| 2. | Tiesiskā regulējuma ietekme uz tautsaimniecību un administratīvo slogu | Likumprojektā paredzētās normas būtiski nemainīs līdzšinējo kārtību, jo tiek pārņemtas papildinātā 2021.gada Kodeksa un grozīto Starptautisko standartu normas attiecībā uz sportistu un sporta darbinieku antidopinga noteikumu pārkāpumu novēršanas un izmeklēšanas kārtību, kas tiek izmantoti Biroja darbā. Saskaņā ar iespējām Birojam pieņemt lēmumus un noslēgt vienošanās, konstatējot antidopinga noteikumu pārkāpumus, paredzams mazāks Biroja budžeta izlietojums komisiju darbam un šī budžeta novirzīšana sabiedrības izglītošanai antidopinga jautājumos. |
| 3. | Administratīvo izmaksu monetārs novērtējums | Nav attiecināms |
| 4. | Atbilstības izmaksu monetārs novērtējums | Nav attiecināms |
| 5. | Cita informācija |  |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Nav attiecināms |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Likumprojekts ir saistīts arī ar citu noteikumu projektu izstrādi, lai ieviestu 2021.gada Kodeksā minētās prasības:   1. Grozījumi Ministru kabineta 2019.gada 24.septembra noteikumiosNr.448 "Nacionālie antidopinga noteikumi" ; 2. Grozījumi Ministru kabineta 2018.gada 26.jūnija noteikumos Nr.377 "Latvijas Antidopinga biroja nolikums" .   Grozījumus Ministru kabineta 2019.gada 24.septembra noteikumos Nr.448 “Nacionālie antidopinga noteikumi” ir nepieciešams veikt, lai Latvijas normatīvais regulējums atbilstu 2021.gada Kodeksa prasībām un tajos tiktu iekļautas atsauces uz 2021.gada Kodeksa punktiem, kuru iekļaušana nacionālajos antidopinga noteikumos ir noteikta kā obligāta, kā arī atsauce uz 2021.gada Kodeksā izmantotajām definīcijām. Vienlaikus grozījumi paredzētu iekļaut prasības saistībā ar dopinga kontroles veikšanu, Disciplinārās antidopinga komisijas un Pārsūdzības komisijas izskatāmo lietu kārtības izmaiņām, paredzētu noteikt kārtību un termiņus, kādos Birojs nevēršas Disciplinārajā antidopinga komisijā un pieņem lēmumu par antidopinga noteikumu pārkāpumu, slēdz vienošanos un piešķir sankcijas. Tāpat tiktu veikti citi grozījumi, kuri ir saistīti ar 2021.gada Kodeksa ievērošanas prasībām.  Savukārt grozījumus Ministru kabineta 2018.gada 26.jūnija noteikumos Nr.377 “Latvijas Antidopinga biroja nolikums” nepieciešams veikt, lai norādītu, ka Birojs savā darbībā un lēmumu pieņemšanā ir neatkarīgs no valdības un sporta jomas organizācijām. |
| 2. | Atbildīgā institūcija | Veselības ministrija |
| 3. | Cita informācija |  |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Nav |
| 2. | Citas starptautiskās saistības | 1989. gada 16. novembra Eiropas Padomes Antidopinga konvencija Nr. 135.  2002.gada 12.septembra Antidopinga konvencijas papildprotokols  Starptautiskie standarti - Pārbaužu un izmeklējumu starptautiskais standarts, Terapeitiskās lietošanas atļaujas starptautiskais standarts, Starptautiskais rezultātu pārvaldības standarts, Aizliegto vielu un metožu starptautiskais standarts, Parakstītāju starptautiskais kodeksa ievērošanas standarts, Starptautiskais izglītības standarts, Laboratoriju starptautiskais standarts, Starptautiskais privātuma un personas datu aizsardzības standarts. |
| 3. | Cita informācija | Likumprojekta izstrādē ir veiktas būtiskas konsultācijas ar Aģentūru, kuru laikā ir saņemti vairāki priekšlikumi un komentāri par nepieciešamajiem grozījumiem atbilstoši 2021.gada Kodeksam. Tostarp ir notikušas vairākas video konferences, kurās tika diskutēts par Aģentūras priekšlikumiem grozījumiem Latvijas likumdošanā, lai pārņemtu 2021.gada Kodeksa prasības, kā arī sniegti skaidrojumi un papildu informācija, atbildot uz Aģentūras iesūtītajiem komentāriem. Birojs aktīvi darbojas, lai saskaņotu veicamos grozījumus ar Aģentūru, kura ir atbildīga par atbilstību Kodeksam izskatīšanu un lēmumu pieņemšanu. Konsultāciju lielākā laikā daļa no saņemtajiem Aģentūras komentāriem ir ņemti vērā un iekļauti arī Likumprojektā. |

|  |  |  |
| --- | --- | --- |
| **1. tabula Tiesību akta projekta atbilstība ES tiesību aktiem – Nav attiecināma** | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | 2019.gada 7.novembrī pieņemtais 2021.gada Pasaules Antidopinga Kodekss | |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta. Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji. Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā. Norāda institūciju, kas ir atbildīga par šo saistību izpildi pilnībā |
| Kodeksa 4.4. punkts | Sporta likuma 11.4 panta ceturtā daļa | Pilnībā |
| Kodeksa 4.4.2. punkts | Sporta likuma 11.4 panta otrā daļa  Sporta likuma 11.5 panta pirmās daļas 2.punkts | Pilnībā |
| Kodeksa 4.4.3.1.punkts | Sporta likuma 11.4 panta (4)1 daļa | Pilnībā |
| Kodeksa 4.4.8.punkts | Sporta likuma 11.4 panta (4)2 daļa | Pilnībā |
| Kodeksa 5.5. punkts | Sporta likuma 11.2 panta pirmās daļas 2.punkts | Pilnībā |
| Kodeksa 7.4. punkts | Sporta likuma 11.3 panta pirmā daļa  Sporta likuma 11.2 panta pirmās daļas 5.punkts  Sporta likuma 11.2 panta trešā daļa  Sporta likuma 11.5 panta  pirmās daļas 1.punkts | Pilnībā |
| Kodeksa 8.3.punkts | Sporta likuma 11.2 panta pirmās daļas 6.punkts  Sporta likuma 11.2 panta ceturtā daļa  Sporta likuma 11.3 panta jauna (2)1 daļa | Pilnībā |
| Kodeksa 10.8. punkts | Sporta likuma 11.2 panta pirmās daļas 6.punktu  Sporta likuma 11.2 panta ceturtā daļa  Sporta likuma 11.3 panta (2)1 daļa  Sporta likuma 11.5 panta  pirmās daļas 3. punkts | Pilnībā |
| Kodeksa 10.14. punkts | Sporta likuma 11.2 panta pirmās daļas 5.punkts | Pilnībā |
| Kodeksa 13.2.punkts | Sporta likuma 11.5 panta  pirmās daļas 4. -10.punkts  Sporta likuma 11.6 pants | Pilnībā |
| Kodeksa 13.2.2.punkts | Sporta likuma 11.5 panta  pirmās daļas 1. punkts | Pilnībā |
| Kodeksa 13.3. punkts | Sporta likuma 11.5 panta  (11) daļa | Pilnībā |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Iekļauj informāciju atbilstoši instrukcijas 58.4. apakšpunktam | |
| Cita informācija | Nav | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts no 2021.gada 15.februāra līdz 12.martam tika nodots publiskai apspriešanai, ievietojot informāciju par to Veselības ministrijas un Valsts kancelejas tīmekļa vietnē. Vienlaikus informācija par likumprojektu un iespēju sniegt viedokli tika nosūtīta arī Antidopinga Konsultatīvās padomes, kuru vada Birojs, locekļiem. |
| 2. | Sabiedrības līdzdalība projekta izstrādē | Likumprojekts no 2021.gada 15.februāra līdz 12.martam tika nodots publiskai apspriešanai, ievietojot informāciju par to Veselības ministrijas un Valsts kancelejas tīmekļa vietnē. Vienlaikus informācija par likumprojektu un iespēju sniegt viedokli tika nosūtīta arī Antidopinga Konsultatīvās padomes, kuru vada Birojs, locekļiem. |
| 3. | Sabiedrības līdzdalības rezultāti | Publiskās apspriedes ietvaros Veselības ministrijas saņēma viedokli no valsts pārvaldes iestādēm - Tieslietu ministrijas un Izglītības un zinātnes ministrijas, kuras iesniedza priekšlikumus un iebildumus, kuri tika ņemti vērā un iestrādāti likumprojektā un tā anotācijā. Savukārt Latvijas Olimpiskā komiteja sniedza saskaņojumu un atbalstu likumprojektam. |
| 4. | Cita informācija |  |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Latvijas Antidopinga birojs |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav attiecināma |
| 3. | Cita informācija |  |

Veselības ministrs D. Pavļuts

S.Lazdiņa, 60005266

[sanita.lazdina@vm.gov.lv](mailto:sanita.lazdina@vm.gov.lv)

R.Lauris

[roberts.lauris@antidopings.lv](mailto:roberts.lauris@antidopings.lv)

v\_sk. = 4033

1. <https://www.wada-ama.org/sites/default/files/resources/files/2021_wada_code.pdf> [↑](#footnote-ref-1)
2. <https://likumi.lv/ta/id/319775-par-pasaules-antidopinga-agenturas-2021-gada-pasaules-antidopinga-kodeksa-pienemsanu> [↑](#footnote-ref-2)
3. <https://likumi.lv/ta/id/319775-par-pasaules-antidopinga-agenturas-2021-gada-pasaules-antidopinga-kodeksa-pienemsanu> [↑](#footnote-ref-3)
4. <https://www.antidopings.gov.lv/lv/normativie-akti-un-starptautiskie-dokumenti> [↑](#footnote-ref-4)
5. <https://www.wada-ama.org/en/resources/the-code/2021-international-standard-for-education-ise> [↑](#footnote-ref-5)
6. <https://www.wada-ama.org/en/resources/the-code/2021-international-standard-for-results-management-isrm> [↑](#footnote-ref-6)
7. <https://www.antidopings.gov.lv/lv/normativie-akti-un-starptautiskie-dokumen> [↑](#footnote-ref-7)
8. <https://www.wada-ama.org/en/what-we-do/international-standards> [↑](#footnote-ref-8)
9. <https://www.antidopings.gov.lv/lv/sporta-aizliegtas-vielas> [↑](#footnote-ref-9)
10. <https://www.wada-ama.org/en/resources/science-medicine/prohibited-list-documents> [↑](#footnote-ref-10)